Hrvatski košarkaši nastavili su bildati samopouzdanje novom dramatičnom pobjedom (Poljska, 74-70) u utakmici kakve je posljednjih godina reprezentacija u pravilu gubila. U ponedjeljak valja srušiti Češku, a sutra (21.00) slijedi utakmica protiv - domaćina, kojem nitko od reprezentativaca ne priznaje da je bolji.

- Još uvijek imamo dobre i loše faze, samo što smo ovaj put produžili razdoblje bolje igre. Kada bi nas osam ili devet odigralo vrhunski u istoj utakmici, rezultat ne bi patio. Raduje me karakter, pokazali smo ono što nikada nismo. Prije bismo zaronili do kraja, ovaj put smo izronili - komentirao je Roko Ukić, koji je pokazao “j..a” i pogodio s pet metara za 68-65 nakon što Hrvatska skoro šest minuta nije postigla koš.

- S nama je drama zajamčena, ali nadam se da ćemo se odmoriti od trilera pa jednu utakmicu dobiti i bez toga - rekao je Kruno Simon, koji se također zaželio lakših pobjeda.

Oba poluvremena počela su igrom kojom bi se trebao ponositi svaki navijač. Poletna, agresivna i precizna Hrvatska. Prvotni uragan doveo je Hrvatsku do 24-4, u nastavku je bilo 56-38, ali je “crveno-bijeli” vihor tada uvučen u crnu rupu koja je privukla Poljake na 66-65. Neodgovorna igra, ishitreni šutovi i kašnjenja u obrani skoro su skupo plaćeni. No, Ukićev koš i skok u obrani, Markotin ubačaj nakon skoka u napadu te Bogdanovićevo polaganje donijeli su Hrvatskoj drugu pobjedu na Eurobasketu. Uz podršku možda i tisuću navijača koji su se pojavili u Celju. “Hrvatska, Hrvatska” orilo se u najnapetijim trenucima utakmice.

- Ovakva pobjeda gradi samopouzdanje momčadi koja je mentalno lomljiva - naglasio je izbornik Jasmin Repeša i nastavio:

- Trebali smo lakše završiti utakmicu u kojoj smo povremeno igrali skoro savršeno. Trčanje i protok lopte bili su fenomenalni. Krajem treće i na početku posljednje četvrtine smo se mučili, činilo se da gubimo utakmicu, ali pronašli smo novu energiju i mentalnu snagu da je završimo. Uz sve gluposti koje smo napravili, i dalje idemo onako kako smo zamislili.

Igrač utakmice bio je Bojan Bogdanović. Najbolji strijelac sa 23 koša, a “usput” je zaustavio najboljeg poljskog vanjskog igrača Thomasa Kelatija (pet koševa). Još jedna utakmica u kojoj se energetski iscrpio.

- Noge su mi propale kada sam krenuo zakucati za posljednji koš, ali se ne sjećam da je reprezentacija ikada odigrala bolju obranu - komentirala je lokomotiva ove reprezentacije.

Ante Tomić pokupio je važne lopte u napadu (pet), ali je promašivao s crte slobodnih bacanja (6/10).

- Netko mi je s klupe dobacio da je najvažnije što sam pogodio ona dva protiv Gruzije.

U pravu je. Hrvatska je pobijedila i Gruziju i Poljsku. Centri su zaustavili poljske tornjeve, Lampea i Gortata, ali je probleme stvarao Ignerski (22 koša, 12 skokova).

- Mali Šarić morao je bolje odigrati. Bio je programiran za ‘match up’ s Ignerskim, ali se zaigrao. No, ne smeta me to, nego što je griješio u seriji - ocijenio je Repeša loš dan Cibonina tinejdžera.

Celjski non-stop nastavlja se večeras protiv Slovenije. Hrvatska će igrati protiv pet košarkaša na parketu i više od 5000 glasnih navijača u zelenom. Autor nekih od najefektnijih izjava, Damir Markota, bio je gost slovenskog mikrofona. Pitali su ga kako će se Hrvatska snaći protiv agresivnije Slovenije.

- To vi mislite, ja kažem da smo mi agresivniji i to ćemo dokazati tako što ćemo vas pobijediti u dvorani punoj vaših navijača. Nema većeg gušta od toga.

Inače, Hrvatska više nije reprezentacija s najmanje koševa u jednoj utakmici europskog prvenstva nakon što je 1984. godine uvedena trica. Španjolska je ostavila Češku na 39 koševa. Česi su u posljednjoj četvrtini postigli dva koša, jedan manje od Hrvatske u srijedu.